Ajuntament de Gandia, Moll Motor i l'Institut Tongwen celebraran el 'Festival de los Faroles' aquest dissabte
21 febrer 2024

## Ajuntament de Gandia, Moll Motor i l'Institut Tongwen celebraran el 'Festival de los Faroles' aquest dissabte21 febrer 2024Última actualització: 22 febrer 2024

![](../gestion/img/2feeafb93ca0dcb1598206a996447ab97a24c557a0ea32a3fa221de490fbae6d.jpg)  
  

L'**edil delegada de Política Festiva, Balbina Sendra**; la **regidora delegada d'Economia i Comerç, Elena Moncho**, i la **directora de Comunicació de Moll Motor, María Moragues**, han presentat hui el **'Festival de los Faroles'**, que se celebrarà aquest **dissabte, 24 de febrer**. Un esdeveniment organitzat per Moll Motor i l'Institut Tongwen, que compta amb la col·laboració de l'Ajuntament de Gandia  
  
Sendra ha destacat la tasca del consistori a l'hora de donar suport a iniciatives com aquesta. _"És una festa que és nova i creiem que aportarà un element més de dinamització per al comerç i hostaleria del Centre Històric. He de dir que tant la regidora de Comerç com jo ens sumàrem immediatament a la idea quan ens ho van proposar des de Moll Motors. Esperem que aquesta primera edició siga un èxit i es referme com un al·licient més perquè persones de tota la comarca ens visiten amb l'excusa del festival"_.  
  
_"Es tracta d'una festa molt important per a la comunitat xinesa, enllaça amb l'Any Nou, que va ser fa quinze dies, i anima a celebrar l'amor en totes les seues formes. Mai no s'havia fet res semblant a Gandia i, després de començar a descobrir part de les tradicions i la cultura del país, Moll Motor va pensar que la millor manera que els ciutadans també la conegueren era aquesta iniciativa"_, ha assenyalat Moragues.  
  
L'esdeveniment arrancarà a les **17 hores a la plaça Major**, moment en què s'obriran els diferents **tallers** que l'empresa i l'Institut TongWen han preparat per a l'ocasió. Així doncs, les persones que s'animen a assistir podran aprendre cal·ligrafia, conéixer els diferents tipus de te del país o gaudir d'un taller culinari on es treballarà amb pastes típiques de la Xina.  
  
A les **18.30 hores començarà la cavalcada**, que eixirà des del concessionari d'Omoda que Moll Motor té al parc Ausiàs March i recorrerà el passeig de les Germanies, la plaça Escoles Pies i un tram del carrer Major. L'itinerari acabarà a la plaça Major després de passar per la plaça Loreto i el carrer Sant Pasqual.  
  
En acabar, es dispararà un **castell de focs artificials** i hi haurà un **espectacle** en què, tal com ha comentat la directora de Comunicació, els gandians podran gaudir de _"balls tradicionals, música, taewkondo i una mica de tot"_.  
  
Moncho ha explicat que, quan la proposta va arribar al seu departament, va pensar que _"treballar conjuntament podria ser una cosa molt beneficiosa per al comerç del municipi". "La idea és promoure i incentivar aquest motor econòmic tan important mitjançant el Festival. A més, crec que l'Ajuntament està per afavorir tots els esdeveniments que aporten animació i cultura a la ciutat i espere que aquesta iniciativa haja arribat per quedar-se"_, ha afegit. També ha recordat que, dissabte, el centre estarà ple d'activitat, ja que la festa coincidirà amb una nova edició de la campanya **Botigues al carrer**.

[Twittear](https://twitter.com/share)